《盆花》
清代·盛枫

木性本条达，山翁乃多事。三春截附枝，屈作回蟠势。

蜿蜒蛟龙形，扶疏岩壑意。小萼试嫣红，清阴播苍翠。

携出白云来，朱门特珍异。售之以兼金，闲庭巧位置。

叠石增磊砢，铺苔蔚鳞次。嘉招来上客，宴赏共嬉戏。

讵知荄干薄，未久倏憔悴。始信矫揉力，托根非其地。

供人耳目玩，终惭栋梁器。芸生各因依，长养视所寄。

赋质谅亦齐，岂乏干霄志。遭逢既错误，培覆从其类。

试看千寻松，直干无柔媚。

作者简介：（1661—1706）浙江秀水人，字黼辰，号丹山。康熙二十年举人，官安吉州学正。著有《鞠业集》、《墨屑》、《安吉耳闻录》、《观澜录》等。